VALTIOVARAINMINISTERIÖ		MUISTIO		LIITE	
Hallinnon kehittämisosasto
				15.8.2001

TIETOYHTEISKUNTA-ASIAIN NEUVOTTELUKUNNAN KOKOONPANON MUUTOKSET

Valtioneuvosto asetti 8.7.1999 valtiovarainministeriön esittelystä tietoyhteiskunta-asiain neuvottelukunnan, jonka toimikausi päättyy 31.5.2003   (hankenumero VM0422:00/19/07/1999). Tietoyhteiskunta-asiain neuvottelukunnan puheenjohtaja on liikenne- ja viestintäministeri Olli-Pekka Heinonen ja sen varapuheenjohtajina ovat ministeri Suvi-Anne Siimes valtiovarainministeriöstä ja opetusministeri Maija Rask. Neuvottelukunnassa on 19 jäsentä, jotka edustavat valtionhallintoa, yrityksiä ja järjestöjä.

Neuvottelukuntaan nimettyjen jäsenten tehtävissä tapahtuneiden muutosten, eläkkeelle siirtymisten ja kuolemantapauksen johdosta neuvottelukunnan kokoonpanoa on sen toimivuuden varmistamiseksi tarkistettava. Tarkistuksen yhteydessä neuvottelukuntaa ehdotetaan täydennettäväksi vuoden 2000 alussa toimintansa aloittaneen Tietoliikenteen ja tietotekniikan keskusliitto Ficom ry:n edustajalla.

Maakuntajohtaja Tarja Cronberg on 1.4.2001 luopunut tehtävistään Pohjois-Karjalan liitossa ja siirtynyt ulkomaille. Tilalle ehdotetaan nimettäväksi Kuopion kaupungin koulutoimen toimialajohtaja Maritta Vuorinen.

Kansliapäällikkö Vilho Hirvi menehtyi 27.3.2001. Tasavallan presidentti nimitti 8.6.2001 opetusministeriön kansliapäälliköksi Markku Linnan, joka ehdotetaan nimettäväksi tietoyhteiskunta-asiain neuvottelukunnan jäseneksi.

Tilastokeskuksen pääjohtaja Timo Relander  jää 1.9.2001 eläkkeelle virastaan ja on pyytänyt eroa tietoyhteiskunta-asiain neuvottelukunnan jäsenyydestä. Tilastokeskus on ehdottanut, että Relanderin tilalle  neuvottelukuntaan nimettäisiin ylijohtaja Heli Jeskanen-Sundström, joka aloittaa Tilastokeskuksen pääjohtajana 1.9.2001. Heli Jeskanen-Sundström ehdotetaan nimettäväksi tietoyhteiskunta-asiain neuvottelukunnan jäseneksi 1.9.2001 alkaen.

Suomen Kuntaliittoa neuvottelukunnassa edustajanut hallituksen puheenjohtaja, kuntaneuvos Jorma Seppänen  on siirtynyt eläkkeelle ja luopunut luottamustehtävistään Suomen Kuntaliitossa. Suomen Kuntaliitto on esittänyt, että Seppäsen tilalle nimettäisiin varatoimitusjohtaja Timo Kietäväinen. Suomen Kuntaliiton varatoimitusjohtaja Timo Kietäväinen ehdotetaan nimettäväksi tietoyhteiskunta-asiain neuvottelukunnan jäseneksi.

Tietoliikenteen ja tietotekniikan keskusliitto, Ficom ry on vuoden 2000 alussa toimintansa aloittanut tieto- ja viestintätekniikka-alalla toimivien yritysten elinkeinopoliittinen yhteistyö- ja edunvalvontajärjestö. Ficom ry:n jäsenkunta on hyvin keskeinen tietoyhteiskunta-asiain neuvottelukunnan toiminnan kannalta. Tietoyhteiskunta-asiain neuvottelukunnan kokoonpanoa ehdotetaan täydennettäväksi niin, että Tietoliikenteen ja tietotekniikan keskusliitto, Ficom ry:n toimitusjohtaja Reijo Svento nimetään neuvottelukunnan jäseneksi.